Α.Σ. Παπάγου

Ο Αθλητικός Σύλλογος Παπάγου είναι ελληνικό αθλητικό σωματείο που δραστηριοποιείται στην περιοχή του Παπάγου, στην Αθήνα, όπου και βρίσκεται η έδρα του. Επίσημο έτος ίδρυσής του είναι το 1966 και αγωνίζεται με χρώματα το μπλε και το λευκό. Έχει σήμα τον Κεραυνό, το οποίο προέρχεται από το ανεπίσημο σωματείο της Θύελλας που δραστηριοποιείτο στην περιοχή και με το οποίο συγχωνεύτηκε κατά το έτος ίδρυσής του. Ο σύλλογος διατηρεί τμήματα ποδοσφαίρου, καλαθοσφαίρισης, πετοσφαίρισης, αντισφαίρισης και σκακιού.Α.Σ. Παπάγου, σελίδα των τμημάτων πετοσφαίρισης στον επίσημο ιστότοπο της Ένωσης Σωματείων Πετοσφαίρισης Αθήνας και Ανατολικής Αττικής.

 Τμήμα ποδοσφαίρου ανδρών 

Ο σύλλογος διαθέτει ανδρικό, εφηβικό, παιδικό, παμπαιδικό τμήμα καθώς και ακαδημίες μικρών ηλικιών.Α.Σ. Παπάγου , επίσημος ιστότοπος του τμήματος ποδοσφαίρου.    

Τα κείμενα που ακολουθούν έχουν συνταχθεί από τον Φαίδωνα Ρόμπολα και αφορούν την περίοδο 1978-1993. Ζητώ εκ των προτέρων συγγνώμη για λάθη ή παραλήψεις μου και παρακαλώ τους συναθλητές μου να με διορθώσουν, να συμπληρώσουν ονόματα ποδοσφαιριστών ή παραγόντων που έχω ξεχάσει και εφόσον το επιθυμούν να εμπλουτίσουν τα ιστορικά στοιχεία που έχω καταγράψει. 

Στη θέση του χωμάτινου γηπέδου προϋπήρχε όρχος στρατιωτικών οχημάτων μονάδας Μηχανικού  της οποίας οι εγκαταστάσεις συντήρησης και επισκευής δυσκόλεψαν αρκετά τη φάση εκσκαφής-επανεπίχωσης για τη διαμόρφωση του αγωνιστικού χώρου. 

Το γήπεδο κατασκευάστηκε με πολύ κόπο και προσωπική εργασία από κατοίκους του Παπάγου που αγαπούσαν την ομάδα και ήθελαν να τη δουν να προοδεύει. 

Η πρώτη μεγάλη χαρά για όσους εμπλέκονταν με το σύλλογο ήταν η άνοιξη του 1979 που η ποδοσφαιρική ομάδα ξεκόλλησε από τη Γ΄ κατηγορία ΕΠΣΑ και ανέβηκε στη Β’ (Προπονητής Διονύσης Σπετσαρίας, Γενικός Αρχηγός Σπύρος Ασπρογέρακας, Έφορος Κώστας Χριστόπουλος). 

Η δεύτερη μεγαλύτερη όταν η ομάδα ανέβηκε από τη Β’ στην Α’ ΕΠΣΑ την άνοιξη του 1982 (Προπονητής Γιώργος Ροκίδης).  

Από το 1978 έως το 1983 (με τις δυο ανόδους) η ομάδα είχε στις τάξεις της κυρίως φοιτητές και μετέπειτα επιστήμονες.  

1.   Γιάννης Καλαβρυτινός (Δ/ντής Δ’ Ορθοπεδικής Νοσοκομείου Υγεία).

2.   Γιώργος Τριάντης (Δ/ντης Αιμοδυναμικού Τμήματος Σισμανογλείου).

3.   Ντίνος Μερκούρης (Δ/ντης Καρδιολογικής Κλινικής Λαϊκού Νοσοκομείου). Ο Γιατρός της Καρδιάς μας στα Ανώγεια.

4.   Ανδρέας Γιαννόπουλος (Δ/ντης  Νευροχειρουργικής Κλινικής Πανεπιστημιακού Γενικού Νοσοκομείου Ηρακλείου Κρήτης)

5.   Σπύρος Δρίτσας (Μαθηματικός – Ιδιοκτήτης Φροντιστηρίων Μέσης Εκπαίδευσης). 

6.   Άγγελος Αστρεινίδης (Μαθηματικός, CEO της εταιρίας ITEAM ΤΕΧΝΟΛΟΓΙΕΣ ΠΛΗΡΟΦΟΡΙΚΗΣ ).

7.   Νίκος Χεινόπωρος (Οικονομολόγος, Πανεπιστήμιο Νέας Υόρκης, Χρηματοοικονομικά).

8.   Αριστείδης Τζωρτζόπουλος (Νομική, Δικηγόρος Αγρινίου).

9.   Πέτρος Πουλίδης (Αγρονόμος Τοπογράφος και Πολιτικός Μηχανικός ΕΜΠ, Κατασκευαστής)

10.  Γιάννης Τριάντης (Νομική Θεσσαλονίκης ΑΠΘ, Δημοσιογράφος New Post κλπ., 25 χρόνια στην ΕΛΕΥΘΕΡΟΤΥΠΙΑ, ‘’Επί τον τύπο των ήλων’’)

11. Κλεάνθης Ροκίδης (Α.Σ.Ο.Ε.Ε., στέλεχος του Υπουργείου Εθνικής Οικονομίας)

12. Γιώργος Αυφαντόπουλος (Γυμναστική Ακαδημία)

13. Αντώνης Παπαντώνης (Νομική, Δικηγόρος Αθηνών)

14.  Φαίδων Ρόμπολας (Πολιτικός Μηχανικός ΕΜΠ, Μελετητής)  

Οι ποδοσφαιριστές που αγωνίστηκαν το χρονικό διάστημα από την περίοδο 1978-1979 έως την περίοδο 1982-1983 ήταν οι παρακάτω: 

Στάθης Παπαροδόπουλος (ΑΡΧΗΓΟΣ), Νίκος και Γιάννης Μελετής, Γιάννης Μιχαλακίδης, Χρήστος Αναγνωστόπουλος, Ρένος Γρηγοράκης, Ανδρέας Λαυρεντάκης, Τάκης Γιαννάκος, Δημήτρης Γαγγάδης, Άκης και Γρηγόρης Βαραδίνης, Βασίλης Ιατρίδης, Αντώνης Μανίκας, Γιάννης Κρασώνης, Γιώργος Χαλκιόπουλος,  Βαγγέλης Λυμπερόπουλος, Σπύρος Γιατράς, Σάκης Τασσόπουλος, Νίκος Σελούλης, Κώστας Παπαντωνίου, Γιάννης Χαραλαμπάκης, Γιάννης Δαμασκηνός, Παναγιώτης Βελιανίτης, Μανώλης και Κλεάνθης Ροκίδης, Γιώργος Μαρανής, Γιώργος Αυφαντόπουλος, Παντελής Πλυτάς, Γιάννης Κρινής, Ανδρέας και Νίκος Σταμουλακάτος, Νίκος Αλεξανδρίδης, Ηλίας Λιάρος, Νίκος Σοφιανόπουλος, Γιάννης Μυλωνάς, Δημήτρης Κρούσης, Σπύρος Αλεβιζάκης, Νίκος Βασιλείου, Αλέξης Κόλτηρης, κ.α.

Την ίδια χρονική περίοδο στη διοίκηση του συλλόγου συμμετείχαν σημαντικοί παράγοντες που έβαλαν το λιθαράκι τους για την πρόοδο του  ποδοσφαιρικού τμήματος και όχι μόνο. Θόδωρος Κυφωνίδης, Σπύρος Βαρυπάτης, Στάθης και Ρίτης Παναγιωτίδης, Γρηγόρης Χεινόπωρος, Νίκος Χονδροκούκης, Λούης Γλυνός, Σπύρος Ασπρογέρακας, Βασίλης Κερασοβίτης, Αντώνης Μανιατόπουλος, Κώστας Χριστόπουλος (Τζήλας), Γιώργος Ανδρεάδης,  Μίμης Κωνσταντίνου, Γιάννης Καλογερόπουλος, Θόδωρος Χαλιμάς, κ.α. έδωσαν τα πάντα για να πραγματοποιήσουν το όνειρό τους.

Την περίοδο 1982-1983 η ομάδα αγωνίστηκε στην Α΄ΕΠΣΑ αλλά δεν κατάφερε να κρατηθεί στην κατηγορία. 

Από το 1983 μέχρι το τέλος της περιόδου 1992-1993 για επτά χρόνια προπονητής της ομάδας ήταν ο Στράτος Σάββας (ιδρυτής της ανεξάρτητης ομάδας Longlived στην Κυψέλη) με μικρά διαλείμματα στη θητεία του. Μεσολάβησαν οι θητείες του Χρήστου Αναγνωστόπουλου (1986-1987) και του Τάκη Τακτικού (1987-1989). Η συνεργασία του Στράτου Σάββα με το σύλλογο είχε ξεκινήσει την περίοδο 1981-1982 ως προπονητής των τμημάτων υποδομής (προετοίμαζε την ομάδα που ανέβηκε στην Α' ΕΠΣΑ την περίοδο 1984-1985). 

Στις παραπάνω περιόδους η ομάδα αγωνίστηκε στη Β΄ΕΠΣΑ και ανέβηκε στην Α’ ΕΠΣΑ τρείς φορές. Δύο φορές με προπονητή τον Στράτο Σάββα (1984-1985 & 1990-1991) και μία με τον Τάκη Τακτικό (1988-1989). Παρέμεινε στην Α' ΕΠΣΑ έξι (6) χρόνια [(1982-1983), (1985-1987), (1989-1990), (1991-1993)].    

Την περίοδο 1983-1984, η ομάδα αγωνίστηκε στη Β’ ΕΠΣΑ και βασίστηκε αφενός στους μικρούς σε ηλικία ποδοσφαιριστές που ανέβασε στην πρώτη ομάδα ο Στράτος Σάββας [Μιχάλης Καβαλιέρης, Περικλής Παπαπαναγής, Γιάννης Σαμαράς, Νίκος και Ανδρέας Σταμουλακάτος, Παντελής Πλυτάς, Αντώνης και Κώστας Παπαντώνης, Αλέξης Γιαννακόπουλος, Γιώργος Τσιάλτας, Τόλης Κωτσής, Μιχάλης Κωστάλας, Θανάσης Καραμπάς, Παναγιώτης Ξουραφάς, Γιάννης Τυροκόμος (Τσίζ), κ.α.],  αφετέρου στους ‘’παλιούς’’ που παρέμειναν στην ομάδα μετά την πτώση από την Α’ ΕΠΣΑ [Νίκος Μελετής (ΑΡΧΗΓΟΣ), Νίκος Χεινόπωρος, Άγγελος Αστρεινίδης, Ανδρέας Γιαννόπουλος, Ντίνος Μερκούρης, Γιάννης Καλαβρυτινός, Γιώργος Τριάντης, Φαίδων Ρόμπολας] και στους εκ μεταγραφής Τσιάκαλο, Ιορδάνου και Μαυραγάνη.   

Την περίοδο 1984-1985 η ομάδα ανέβηκε στην Α’ ΕΠΣΑ όπου παρέμεινε μέχρι την περίοδο 1986-1987. Εκτός των παραπάνω  στην ομάδα αγωνίστηκαν και οι Τάσος Λαζαρίδης (Τίγρης), Γιάννης Σιγανός, Γιώργος Χερίδης, Μάνθος Μαλεκάκης, Κώστας Ζούτης (Νέλης), Μιχάλης Τσαλαβούτας, Νίκος Αβαράκης, Δημήτρης Τολιάκης, Γιώργος Μανιατόπουλος, Δημήτρης Μπουρμπούνης, Γιάννης Καπελάκης,  Αντώνης Περδικάρης, Παρασχάκης, Κουτσογκίλας, Αλεξόπουλος, Πιρπιλίδης, κ.α. Το καλοκαίρι του 1986 ο Μιχάλης Καβαλιέρης μεταγράφηκε στον Λεβαδειακό και ο Περικλής Παπαπαναγής στον Χαραυγιακό ακολουθώντας επαγγελματική καριέρα.    

Τις επόμενες δυο περιόδους (1985-1987) ο ΑΣΠ αγωνιζεται στην Α' ΕΠΣΑ, αλλά στο τέλος της περιόδου 1986-1987 υποβιβάζεται στη Β' ΕΠΣΑ. Στα τμήματα υποδομής συνεχίζεται η πολύ καλή δουλειά που έχει σαν αποτέλεσμα μια καινούργια φουρνιά νεαρών ποδοσφαιριστών να προωθηθεί στην πρώτη ομάδα (Αλέξης Ναθαναήλ, Κώστας Μητσός, Γιάννης Παπάζογλου, Δημήτρης Δημακόπουλος, Βασίλης Καλτσής, κ.α.). 

Ακολουθούν δυο αγωνιστικές περίοδοι που ο ΑΣΠ αγωνίζεται στη Β' ΕΠΣΑ και την περίοδο 1988-1989 πανηγυρίζει την άνοδο στην Α' ΕΠΣΑ (προπονητής Τάκης Τακτικός, βοηθός Γρηγόρης Βαραδίνης). Εκτός των παραπάνω σημαντική συνεισφορά στην άνοδο είχαν  και οι Γιάννης Σταθόπουλος, Γιάννης Τσιάμης, Μάνθος Μαλεκάκης, Κώστας Ζούτης, Παντελής Πλυτάς, Γιάννης Τυροκόμος, Θανάσης Καραμπάς, Φαίδων Ρόμπολας , κ.α. Το καλοκαίρι του 1989 ο Αλέξης Ναθαναήλ και ο Κώστας Μητσός μεταγράφηκαν στο Χαραυγιακό ακολουθώντας επαγγελματική καριέρα. 

Από την περίοδο 1989-1990 μέχρι το τέλος της περιόδου 1992-1993 αναλαμβάνει προπονητής ο Στράτος Σάββας και προωθεί στην πρώτη ομάδα ακόμα μια φουρνιά νεαρών ποδοσφαιριστών (Άκης Ζήκος, Κώστας Χονδροκούκης, Μουράτ Σεροπιάν, Νίκος Δαδής, Μιχάλης Χατζηαντωνίου, Φίλιππος Δαμάριος, Αντώνης Στρατηγάκης, Κώστας Παπαδόπουλος, Δημήτρης Δημακόπουλος, Κώστας Σταυρόπουλος, Μάνος Παρούσης, Νόνης Ζαμπέλης,  Λεωνίδας Πατραμάνης, Νίκος Σαρέλης, Αλεξόπουλος, κ.α.).    

Την περίοδο 1989-1990 ο ΑΣΠ υποβιβάζεται στη Β' ΕΠΣΑ, αλλά την επόμενη χρονιά (1990-1991) ανεβαίνει πάλι στην Α'  ΕΠΣΑ στην οποία αγωνίζεται με επιτυχία μέχρι το τέλος της περιόδου 1992-1993. Εκτός από τους μπαρουτοκαπνισμένους Νίκο Χεινόπωρο, Φαίδωνα Ρόμπολα, Γιώργο Χερίδη, Παντελή Πλυτά, Κώστα Ζούτη, Μάνθο Μαλεκάκη, στην ομάδα αγωνίζονται και οι Διονυσόπουλος, Παπακωνσταντίνου, Κόκκινος, Μάνης, Κιοσσές, Κούσουλας, Σπαθάρος, Κανάκης, Κοσμίδης, κ.α.. Ο Μουράτ Σεροπιάν παίρνει μεταγραφή για το Θρίαμβο Αθηνών και ακολουθεί επαγγελματική καριέρα.  

Το καλοκαίρι του 1993 οι Κώστας Χονδροκούκης και Άκης Ζήκος μεταγράφονται στην Π.Α.Ε. Skoda Ξάνθη και ξεκινούν την επαγγελματική τους καριέρα. Ο Φαίδων Ρόμπολας κρεμάει τα ποδοσφαιρικά του παπούτσια μετά από 15ετή παρουσία στο ερασιτεχνικό ποδόσφαιρο της Αθήνας, φορώντας τη φανέλα του Α.Σ. Παπάγου και ο Στράτος Σάββας αποφασίζει να σταματήσει την 10ετή συνεργασία του με το σύλλογο. 

Κατά την αγωνιστική περίοδο 2010-11, συμμετείχε στο Πρωτάθλημα της Β' Κατηγορίας Ανδρών της Ε.Π.Σ. Αθηνών. Στην τελική κατάταξη κατετάγη 5ος έχοντας συγκεντρώσει 45 βαθμούς.  Τη σεζόν 2011-12 πανηγύρισε την άνοδο στην Α' Κατηγορία κατακτώντας τη 2η θέση υπό την καθοδήγηση του Κώστα Ζαμπέτα. Τη σεζόν 2012-13 δεν καταφέρνει να παραμείνει στην Α' για ένα βαθμό τερματίζοντας στην 13η θέση με 32 βαθμούς, εξ αιτίας και της κατάργησης της Δ΄ Εθνικής και της συνακόλουθης μαζικής αναδιάρθρωσης του ερασιτεχνικού ποδοσφαίρου. Στην επιστροφή της στη Β' κατηγορία η ομάδα για τη σεζόν 2013-14, υπό την καθοδήγηση του Γιάννη Ντόκου, αναδιοργανώνεται και τερματίζει στην 6η θέση με 44 βαθμούς, ενώ την επόμενη σεζόν (2014-15) χάνει στο νήμα την άνοδο τερματίζοντας στην 3η θέση με 63 βαθμούς, μόλις 3 βαθμούς λιγότερους από την Ένωση Βοτανικού, έχοντας την καλύτερη επίθεση του πρωταθλήματος. Η άνοδος τελικά ήρθε την επόμενη αγωνιστική περίοδο (2015-16) με την ομάδα του Παπάγου να κατακτά το πρωτάθλημα στον 2ο όμιλο της Β΄κατηγορίας συγκεντρώνοντας 64 βαθμούς με τον Γιάννη Σιλεβίστα στον πάγκο. Τη σεζόν 2016-17 ο Παπάγος συμμετείχε στον 1ο όμιλο της Α' Κατηγορίας της ΕΠΣΑ σημειώνοντας πολύ αξιόλογη πορεία και τερματίζοντας τελικά στην 6η θέση με 50 βαθμούς με τον Γιάννη Σιλεβίστα στον πάγκο. Το καλοκαίρι του 2017 η διοίκηση του Παπάγου με επικεφαλής τον Χαράλαμπο Γουσέτη παίρνει την δύσκολη απόφαση να μην δηλώσει συμμετοχή η ομάδα στην Α' κατηγορία για τη σεζόν 2017-18, αλλά να συμμετέχει στη Β' κατηγορία της Αθήνας. Η ομάδα σχεδιάζεται ξανά από την αρχή, με πρωτεργάτη τον Γιάννη Ντόκο που επιστρέφει στον πάγκο της ομάδας και έναν κορμό 6-7 παιχτών που παραμένουν στην ομάδα και τη στηρίζουν στα δύσκολα. Ο Παπάγος δεν ξεκινάει καλά τη σεζόν 2017-18, αλλά στη συνέχεια κάνει πορεία πρωταθλητισμού καταφέρνοντας να τερματίσει στην 6η θέση του 3ου ομίλου της Β' ΕΠΣΑ συγκεντρώνοντας 50 βαθμούς. Η επόμενη σεζόν (2018-19) βρίσκει την ομάδα έτοιμη να διεκδικήσει την άνοδο όπως και έγινε. Η ομάδα υπό την καθοδήγηση του Γιάννη Ντόκου παίρνει σχετικά εύκολα το πρωτάθλημα στον 1ο όμιλο της Β' ΕΠΣΑ, συγκεντρώνοντας 59 βαθμούς και διαθέτοντας την καλύτερη άμυνα. Ο Παπάγος αγωνίστηκε από την σεζόν 2019-2020 έως και την σεζόν 2021-2022 στην Α ΕΠΣΑ. Από την σεζόν 2022-2023 αγωνίζεται στην Β ΕΠΣΑ

Επιστροφή στο Γήπεδο της Λεωφόρου Κύπρου 

Μετά από 20 χρόνια περιπλάνησης σε κοντινά γήπεδα του Χολαργού και του Υμηττού ο Α.Σ. Παπάγου επέστρεψε στο Γήπεδο της Λεωφόρου Κύπρου το οποίο ανακατασκευάστηκε και απέκτησε συνθετικό χλοοτάπητα τελευταίας τεχνολογίας όπως επίσης και ΠΡΟΚΑΤ κερκίδες. Οι αλλαγές αυτές ήταν απαραίτητες αφού το Γήπεδο ήταν το τελευταίο χωμάτινο γήπεδο της Αθήνας και η ομάδα ποδοσφαίρου δεν μπορούσε να το χρησιμοποιήσει. Τα εγκαίνια έγιναν στο παιχνίδι της 11ης αγωνιστικής του Πρωταθλήματος Β Κατηγορίας με τον Παπάγο να αντιμετωπίζει την Δόξα Γκύζη και να παίρνει την νίκη με 3-1 την Κυριακή 17 Δεκεμβρίου 2023.

 Φωτογραφίες 

 Τμήμα καλαθοσφαίρισης ανδρών 

 Τμήμα καλαθοσφαίρισης γυναικών 

Το τμήμα καλαθοσφαίρισης γυναικών του Α.Σ. Παπάγου αγωνίζεται στις κατηγορίες της Ε.Σ.Κ.Α..

 Ιστορική αναδρομή 
Κατά την αγωνιστική περίοδο 2008-09 η γυναικεία ομάδα καλαθοσφαίρισης του Α.Σ. Παπάγου διαγωνίστηκε με προπονητή το Ραφαήλ Τερκσίδη στο Πρωτάθλημα της Β' Κατηγορίας Γυναικών που διοργανώνει η Ε.Σ.Κ. Αττικής. Έχοντας συγκεντρώσει 10 νίκες και 16 ήττες, ολοκλήρωσε τις αγωνιστικές της υποχρεώσεις στη 10η θέση της βαθμολογικής κατάταξης (σε σύνολο 14 ομάδων).«Αποτελέσματα Β ΕΣΚΑ: Πρωταθλήτρια η Δάφνη Δαφνίου!», άρθρο στον ιστότοπο WePlayBall.gr, 27 Απριλίου 2009. Το αποτέλεσμα αυτό ήταν αρκετό ώστε να επιστρέψει στα γήπεδα της ίδιας Κατηγορίας το επόμενο φθινόπωρο.

Την επόμενη χρονιά, 2009-10, η απόδοση της ομάδας βελτιώθηκε σημαντικά με αποτέλεσμα να συλλέξει 19 νίκες και 3 ήττες.«Αποτελέσματα Β' ΕΣΚΑ: Γλέντησαν με την ψυχή τους Κουκουβάουνες, Παπάγος και Θωμάς!», άρθρο στον ιστότοπο WePlayBall.gr, 15 Μαρτίου 2010. Κατά συνέπεια αναρριχήθηκε στη 2η θέση της τελικής κατάταξης λαμβάνοντας εισιτήριο ανόδου στην Α' Κατηγορία Γυναικών. Η προκήρυξη της χρονιάς δεν διέθετε πρόβλεψη για διεξαγωγή Play-offs.

Παίζοντας πλέον στην υψηλότερη τοπική κατηγορία και διεκδικώντας την άνοδο στα εθνικά πρωταθλήματα, κατά την αγωνιστική περίοδο 2010-11 ο Παπάγου τερμάτισε με απολογισμό 9 νίκες και 13 ήττες.«Αποτελέσματα Α ΕΣΚΑ: Και τώρα play off!», άρθρο στον ιστότοπο WePlayBall.gr, 28 Μαρτίου 2011. Η κατάληψη της 6ης θέσης στο βαθμολογικό πίνακα άφησε την ομάδα εκτός Play-offs.

Παρά την επιτυχή έκβαση της προηγούμενης χρονιάς, την περίοδο 2011-12 οι «Στρατηγοί» στάθηκαν άτυχοι και αναποτελεσματικοί. Με μόλις 4 νίκες σε 22 αγώνες, βρέθηκαν στην 11η και προτελευταία θέση της τελικής βαθμολογίας, κάτι που είχε σαν αποτέλεσμα τον υποβιβασμό τους.«Α’ Γυναικών: Ώρα για πλέι οφ», άρθρο στον επίσημο ιστότοπο της Ε.Σ.Κ.Α., 19 Μαρτίου 2012.«Αποτελέσματα Α' ΕΣΚΑ: Φινάλε με εύκολα διπλά για ΜΕΛΑΣ και Ζωγράφου, σούπερ Παγκράτι!», άρθρο στον ιστότοπο WePlayBall.gr, 18 Μαρτίου 2012.

Στα πλαίσια πλέον του Πρωταθλήματος της Β' Κατηγορίας, για τη χρονιά 2012-13 ο σύλλογος του Παπάγου συγκέντρωσε από κοινού με το Μαρούσι από 10 νίκες και 12 ήττες.«Στην Α ΕΣΚΑ ο Ωρωπός - Το βλέμμα στα πλέι οφ τώρα...» , άρθρο στον ιστότοπο WomenSports.gr, 21 Μαρτίου 2013. Όντας ο άτυχος της ισοβαθμίας, κατετάγη στην 7η θέση της τελικής βαθμολογικής κατάταξης, ανανεώνοντας την παρουσία του στο ίδιο επίπεδο και για την επόμενη περίοδο.

Κατά τη λήξη της αγωνιστικής περιόδου 2013-14, πάντα στο Πρωτάθλημα της Β' Κατηγορίας, η ομάδα είχε συλλέξει 9 νίκες και 13 ήττες, λαμβάνοντας την 8η θέση του βαθμολογικού πίνακα.«Αποτελέσματα Β ΕΣΚΑ: Αήττητο πρωτάθλημα για ΑΕΚ Περιστερίου, στα πλέι οφ ο Θρίαμβος!», άρθρο στον ιστότοπο WePlayBall.gr, 26 Μαρτίου 2014. Η πτώση του Κρόνου Αγίου Δημητρίου από την Α1 Εθνική είχε σαν αποτέλεσμα τον υποβιβασμό της Α.Ε.Ν. Κηφισιάς από την Α2 Εθνική στο τοπικό πρωτάθλημα οδηγώντας αλυσιδωτά στον υποβιβασμό και του Παπάγου στη Γ' Κατηγορία της Ε.Σ.Κ. Αττικής.

 Διακεκριμένες αθλήτριες 
  Ζέτα Παπαντζίκου
  Όλγα Χατζηνικολάου

 Τρέχουσα αγωνιστική περίοδος 
Κατά την τρέχουσα αγωνιστική περίοδο, 2014-15, ο Α.Σ. Παπάγου έλαβε μέρος στο Πρωτάθλημα του 1ου Ομίλου της Γ' Κατηγορίας Γυναικών που διοργανώνει η Ε.Σ.Κ. Αττικής. Αντιμετωπίζοντας έντεκα ομάδες στη διεκδίκηση της ανόδου, έκλεισε την κανονική περίοδο με απολογισμό 17 νίκες και 3 ήττες.«Αποτελέσματα Γ ΕΣΚΑ: Αήττητοι πρωταθλητές Αγιος Θωμάς και Δάφνη Δαφνίου!», άρθρο στον ιστότοπο WePlayBall.gr, 2 Απριλίου 2015. Σαν αποτέλεσμα κατετάγη στη 2η θέση της τελικής βαθμολογίας του Ομίλου πίσω από τη Δάφνη Δαφνίου. Στη συνέχεια αγωνίστηκε σε αγώνα μπαράζ με την ομάδα που κατέλαβε την αντίστοιχη θέση στον έτερο Όμιλο της Γ' Κατηγορίας, τον Άρη Χολαργού, μέσω του οποίου κέρδισε την επιστροφή του στη Β' Κατηγορία επικρατώντας με σκορ 36-34.«Αποτελέσματα Μπαράζ Γ ΕΣΚΑ: Επέστρεψε στη Β κατηγορία ο Παπάγου!», άρθρο στον ιστότοπο WePlayBall.gr, 6 Απριλίου 2015.

Ο σύλλογος διέθετε επίσης το δικαίωμα συμμετοχής στο Κύπελλο Γυναικών της Ένωσης. Στον πρώτο του αγώνα επρόκειτο να αντιμετωπίσει την Άμιλλα Περιστερίου, εντούτοις πέρασε στην επόμενη φάση άνευ αγώνος μετά από απόσυρση της αντίπαλης ομάδας.«Αποτελέσματα Κυπέλλου ΕΣΚΑ: Πέρασαν τα φαβορί!», άρθρο στον ιστότοπο WePlayBall.gr, 24 Σεπτεμβρίου 2014. Κατόπιν διασταυρώθηκε με τον Εύνικο, ομάδα υψηλότερης κατηγορίας, που επίσης αποφάσισε να μη διαγωνιστεί.«Κύπελλο ΕΣΚΑ: Πέρασαν τα φαβορί!» , άρθρο στον ιστότοπο WomenBasket.gr, 25 Σεπτεμβρίου 2014. Τελικά ο Παπάγου έδωσε το πρώτο του παιχνίδι στη 2η Αγωνιστική της Β' Φάσης, οπότε και αποκλείστηκε κατόπιν ήττας από τις Κουκουβάουνες με σκορ 51-36.«Αποτελέσματα Κυπέλλου ΕΣΚΑ: Διπλό πρόκρισης για Κουκουβάουνες!», άρθρο στον ιστότοπο WePlayBall.gr, 27 Σεπτεμβρίου 2014.«Εύκολα η Σάντα την Εστία στο κύπελλο 77-35», άρθρο στον ιστότοπο SportsHero.gr, 27 Σεπτεμβρίου 2014.

Έδρα του συλλόγου είναιτο Κλειστ ό Γυμναστήριο Παπάγου χωρητικότητας 800 θεατών.  Καθήκοντα πρώτης προπονήτριας διατηρεί η Ιωάννα Κουτρογιάννου με συνεργάτη τον Κυριάκο Πουλίδη. Η ομάδα σταμάτησε τη λειτουργία της την περίοδο 2016-2017.

 Τμήμα πετοσφαίρισης γυναικών 
 Ιστορία 
Το γυναικείο τμήμα βόλεϊ έχει ξεχωριστή παρουσία στις τάξεις του Α.Σ. Παπάγου. Το 1983 δημιουργήθηκε η πρώτη ομάδα και στα μέσα της δεκαετίας του 1990 έγινε το μεγάλο μπαμ. Στη διοίκηση του τμήματος έρχεται ο Παπαγιώτης Χρήστος Καραλής που με την πολύτιμη βοήθεια της ακούραστης εργάτριας του συλλόγου, αείμνηστης Μαίρης Υφαντή, οργανώνουν τα πάντα στην εντέλεια. Η Μαίρη Υφαντή από το 1995 ως και το 2005, διετέλεσε έφορος της γυναικείας ομάδας, υπεύθυνη ακαδημιών όλων των αθλημάτων του συλλόγου και μέλος του Δ.Σ. του Α.Σ Παπάγου. από το 1995 ως και το 2005. Τα αποτελέσματα δεν αργούν να έρθουν: Την περίοδο 1994-1995 πρωταθλήτρια Α' κατηγορίας ΕΣΠΑΑΑ, ενώ από τη σεζόν αναλαμβάνει προπονητής ο Μάκης Ξαγοράρης ο οποίος ήταν καθοριστικός με την παρουσία στον πάγκο. Έτσι, το 1995-1996 η ομάδα αναδεικνύεται πρωταθλήτρια Β΄ Εθνικής κατηγορίας, το 1996-1997 πρωταθλήτρια Α2 και το 1997-1998 αγωνίζεται στην Α1 Εθνική κατηγορία όπου τερματίζει στην 11η θέση και υποβιβάζεται. Τη σεζόν 1998-1999, η γυναικεία ομάδα τερματίζει στην 5η θέση της Α2 εθνικής κατηγορίας. Παράλληλα αυτό το διάστημα σημειώνει αξιοσημείωτη πορεία σε επίπεδο νεανίδων. Την περίοδο 1997-1998  τερματίζει στην 4η θέση της ΕΣΠΑΑΑ, ενώ την αμέσως επόμενη χρονιά  τη δεύτερη θέση της ΕΣΠΑΑΑ την 3η θέση στο πανελλήνιο πρωτάθλημα νεανιδων.  Οι επιτυχίες σε επίπεδο νεανίδων συνεχίζονται και τα επόμενα χρόνια με την κατάκτηση της 4ης θέσης της ΕΣΠΑΑΑ το 2000-2001 και της δεύτερης θέσης την περίοδο 2001-2002.   Οι επιτυχίες των αναπτυξιακών ομάδων συνεχίστηκαν και την πρώτη δεκαετία του 2000 χάρη σε μια αξιόλογη φουρνιά κορασίδων και νεανίδων. Σε επίπεδο κορασίδων το 2005-2006 καταλαμβάνει την 4η θέση της ΕΣΠΑΑΑ και το 2006-2007 την αντίστοιχη δεύτερη της Ένωσης. Ο αναπτυξιακός αυτός κύκλος έκλεισε με την επιτυχία σε επίπεδο κορασίδων το 2008-2009 με την κατάκτηση της 2ης θέσης της ΕΣΠΑΑΑ 

Προς τα τέλη της πρώτης δεκαετίας του 2000 το τμήμα άρχισε να χάνει λίγο από την αίγλη του. Αυτό όμως δεν το εμποδίζει να ξαναβρεί το δρόμο και να διαγράψει μια σταθερή πορεία, κερδίζοντας σταθερά το σεβασμό του βολεϊκού, κι όχι μόνο, κοινού. Καταλυτικό ρόλο έπαιξε η ριζική αλλαγή στον τρόπο λειτουργίας του τμήματος. Σε διοικητικό επίπεδο, συστήνεται μια τριμελής επιτροπή που αποτελείται από τον Μιχάλη Υφαντή, το θρυλικό μπασκετμπολίστα του συλλόγου και γιο της αείμνηστης Μαίρης Υφαντή, το Στέφανο Καλλέργη και τον Παναγιώτη Κανελλόπουλο. Σε προπονητικό επίπεδο, καθοριστική είναι η παρέμβαση του Μιχάλη Υφαντή ώστε να "επαναπατρίσει" το καλοκαίρι του 2010, από τα Χανιά όπου εργαζόταν προπονητικά με επιτυχία, τον Παπαγιώτη προπονητή Αντώνη Πούμπουρα (ο οποίος είχε διατελέσει και παλαιότερα προπονητής στο τμήμα βόλεϊ του ΑΣ Παπάγου). Το τμήμα  αρχίζει να αναπτύσσει μια διαφορετική φιλοσοφία η οποία δίνει έμφαση στην ανάπτυξη των υποδομών και τη στελέχωση της  γυναικείας αγωνιστικής ομάδας με αθλήτριες κυρίως του συλλόγου ή ανερχόμενες, και σε καμία περίπτωση "αμειβόμενες".

 Πρόσφατη αγωνιστική διαδρομή 
Κατά την αγωνιστική περίοδο 2010-2011, η γυναικεία ομάδα του ΑΣ Παπάγου έλαβε μέρος στο Πρωτάθλημα Β' Κατηγορίας  της Ένωσης Σωματείων Πετοσφαίρισης Αθήνας και Ανατολικής Αττικής (Ε.Σ.Π.Α.Α.Α.). Στον τελικό βαθμολογικό πίνακα κατέλαβε τη 2η θέση, κερδίζοντας το δικαίωμα ανόδου στην Α' Κατηγορία από την επόμενη χρονιά.«Την Κυριακή η φιέστα της Θέτιδας για την άνοδο στην Α2» , επίσημος ιστότοπος Ε.Ο.Π.Ε., 6 Απριλίου 2011. Στην πρώτη χρονιά, στην εκ νέου επιστροφή του στην Α΄ τοπική κατηγορία ΕΣΠΑΑΑ, δηλαδή την περίοδο 2011-2012, ο ΑΣ Παπάγου τερμάτισε στην 6η θέση στο πρωτάθλημα. Την αγωνιστική περίοδο 2012-2013, ο Α.Σ. Παπάγου κατέκτησε την πρώτη θέση της διοργάνωσης Β΄ Εθνική-Εθνικό Περιφερειακό Πρωτάθλημα 1ος όμιλος (ΕΣΠΑΑΑ)[πρώην Α΄ τοπική κατηγορία ΕΣΠΑΑΑ] επιστρέφοντας έτσι ξανά στην Α2 μετά από μερικά χρόνια απουσίας. Εκείνη τη χρονιά μάλιστα έκανε και το νταμπλ, αφού κατέκτησε και το κύπελλο γυναικών της ΕΣΠΑΑΑ. Έτσι, την αγωνιστική περίοδο 2013-2014, έφτιαξε ρόστερ με στόχο την άνετη παραμονή  στην Α2 Εθνική κατηγορία. Μετά από μια δύσκολη περίοδο όπου αγωνιζόταν χωρίς τον κόσμο στους εντός έδρας αγώνες (λόγω επισφαλών κερκίδων) και με αρκετές ατυχίες από τραυματισμούς, τερμάτισε στη 10η θέση, σε σύνολο 11 ομάδων, στον Α΄ όμιλο της Α2 Εθνικής κατηγορίας γυναικών και υποβιβάστηκε στη Β΄ Εθνική. Στην επιστροφή στη Β΄ Εθνική, την περίοδο 2014-2015 ο ΑΣ Παπάγου μένει μακριά από την πρώτη τετράδα τερματίζοντας στην 6η θέση του βαθμολογικού πίνακα. Καταφέρνει όμως να διακριθεί στο πρωτάθλημα νεανίδων όπου έφτασε στο F4 του πρωταθλήματος της ΕΣΠΑΑΑ. Την περίοδο 2015-2016, σε μία από τις πλέον ενδιαφέρουσες και ανατρεπτικές διοργανώσεις του οικείου πρωταθλήματος, η ομάδα του ΑΣ Παπάγου, έχοντας μια αρκετά καλή φουρνιά αθλητριών που συγκρότησαν ένα δυνατό ρόστερ  φτάνει πολύ κοντά στο να επιστρέψει στις εθνικές κατηγορίες. Στη διάρκεια της κανονικής περιόδου τερματίζει στην 3η θέση και αντιμετωπίζει στα play-offs την ομάδα της ΑΕ Αμπελοκήπων.  Παρά το μειονέκτημα έδρας, καταφέρνει να κάνει εντυπωσιακές εμφανίσεις και να είναι τελικά αυτή η ομάδα που θα βρεθεί στον τελικό, μετά από τρεις συναρπαστικές αναμετρήσεις. Εκεί θα βρεθεί ένα βήμα πριν την άνοδο αφού αντιμετώπιζε με μειονέκτημα έδρας την πρωτοπόρο στην κανονική περίοδο, ομάδα του Α.Ο.Ν.Ν.Ν.Ε. Αμαζόνες την οποία είχε κερδίσει δύο φορές στη διάρκεια του πρωταθλήματος και χρειαζότανε μία νίκη. Μετά από μία συναρπαστική σειρά τελικών (ίσως την πιο ενδιαφέρουσα των τελευταίων χρόνων) με πολλές συγκινήσεις και με πολύ κόσμο να κατακλύζει τα γήπεδα, οι Αμαζόνες πήραν το εισιτήριο της ανόδου, με τον ΑΣ Παπάγου να τερματίζει τελικά δεύτερος αλλά σίγουρα όχι καταϊδρωμένος και με πολύτιμες εμπειρίες.  Η περίοδος 2016-2017, θα μπορούσε να θεωρηθεί μεταβατική η οποία κράτησε αθλήτριες από την προηγούμενη αγωνιστική χρονιά και έφερε κάποιες άλλες ανερχόμενες προκειμένου να δουλευτούν και να αναδειχτούν σε βάθος χρόνου. ΄Η ομάδα τελικά τερμάτισε στην 6η θέση της κανονικής περιόδου, μένοντας εκτός play-off. Η αγωνιστική περίοδος 2017-2018 συνεχίστηκε με την ίδια φιλοσοφία, με τη συνύπαρξη έμπειρων και νεαρών αθλητριών και την ενίσχυση του προπονητικού τρόπου δουλειάς. Παρά τα αγωνιστικά σκαμπανεβάσματα στην απόδοσή της, ειδικά στην αρχή των αγώνων, η ομάδα κατάφερε και να τερματίσει στην 4η θέση και να μπει σε τροχιά play-off ανόδου. Εκεί τον περίμενε ο Αστέρας Αγ. Δημητρίου με τον οποίο ήταν 1-1 στην κανονική περίοδο, ενώ ο ΑΣ Παπάγου είχε μειονέκτημα έδρας. Η σειρά είχε αρκετό ενδιαφέρον αφού αρχικά ο ΑΣ Παπάγου έσπασε την έδρα του Αστέρα Αγ. Δημητρίου  και στη συνέχεια ο Αστέρας επικράτησε στην εδρα του ΑΣ Παπάγου  Την πρόκριση την πήρε τελικά ο Αστέρας που επικράτησε εύκολα εντός έδρας του ΑΣ Παπάγου  και πέρασε στον τελικό της κατηγορίας όπου πήρε και την άνοδο. Ωστόσο η συγκεκριμένη αγωνιστική χρονιά αποτέλεσε πολύτιμη παρακαταθήκη και με πολλές υποσχέσεις για τη μελλοντική πορεία της γυναικείας ομάδας. Tην περίοδο 2018-2019 τερμάτισε εκ νέου στην 4η θέση. Την περίοδο 2019-2020 τερμάτισε στην 3η θέση της κανονικής περιόδου χωρίς να διεξαχθούν play-offs, λόγω διακοπής των πρωταθλημάτων το Μάρτιο, εξαιτίας του κορονοϊου. Το 2020-2021 διεξήχθησαν μόνο 3 αγωνιστικές. Το 2021-2022 η ομάδα τερμάτισε εκ νέου στην 3η θέση, ενώ προκρίθηκε στο F4 του κυπέλλου ΕΣΠΑΑΑ. Το 2022-2023 έμεινε  εκτός play-offs μετά από πολλά χρόνια, τερματίζοντας στην 7η θέση έχοντας μια νεανική ομάδα. Το 2023-2024 έκανε έναν πολύ καλό δεύτερο γύρο, μπήκε στα play-offs και παρότι έσπασε την έδρα της πρωτοπόρου ΑΟ Δεξαμενής Μεταμόρφωσης, δεν κατάφερε στην έδρα του να φέρει τη σειρά στο 2-2 ( είχε χάσει δύο φορές στην κανονική διάρκεια). Το 2024-2025 τερμάτισε για πρώτη φορά στην κανονική περίοδο στην πρώτη θέση του πρωταθλήματος. Με αυτό το πλεονέκτημα, αν κι έχασε εντός έδρας από τον ΑΟ Άνοιξης, τον κέρδισε εκτός έδρας και προκρίθηκε στον τελικό. Εκεί αντιμετώπισε τον ΑΟ Νέοι Βύρωνος που είχανε τερματίσει στην 3η θέση της κανονικής περιόδου. Στον πρώτο αγώνα κέρδισε με 3-2 σετ, στο δεύτερο αγώνα έχασε εκτός έδρας με 3-1 σετ. Στον τρίτο και τελευταίο αγώνα, ο ΑΟ Νέοι Βύρωνος κυριάρχησαν κι έσπασαν την έδρα του ΑΣ Παπάγου, νικώντας με 0-3 σετ, παίρνοντας το εισιτήριο για το τουρνουά ανόδου της Α2.

 2 Πρωταθλήματα Ελλάδας Beach Volley: 2013, 2014

 Διακεκριμένες αθλήτριες 
  Αθηνά Χρυσομάλλη
  Λία Μήτση
  Μαριάννα Χούντα
  Αφροδίτη Χατζησωκράτη

 Διακεκριμένοι προπονητές 
  Βαγγέλης Περόπουλος
  Μάκης Ξαγοράρης
  Γρηγόρης Μαλουσάρης
  Αντώνης Πούμπουρας

 Τρέχουσα αγωνιστική περίοδος 
Κατά την αγωνιστική περίοδο, 2024-2025 ο Α.Σ. Παπάγου συμμετέχει στον 1ο όμιλο (ΕΣΠΑΑΑ) της Β΄ Εθνικής κατηγορίας γυναικών,

καθώς και στη διοργάνωση του Κυπέλλου ΕΣΠΑΑΑ "Ευγενία Παπαγεωργίου".

Έδρα του τμήματος είναι το κλειστό γυμναστήριο του Ε.Α.Κ. Παπάγου.

Ρόστερ Γυναικείας Ομάδας 2024-2025Έτος γέννησηςΘέσηΕθνικότητα Πετοσφαιρίστριες 1 Ελευθερία Κεφάλα 1997Κεντρική20x20px2 Ρούλα Μαλούκου1989Ακραία20x20px3 Πασχαλία Παρουτσή1997Ακραία20x20px4 Κατερίνα Αλεξοπούλου2003Κεντρική20x20px5 Λαμπρινή Γεωργαντά2003Λίμπερο20x20px6 Αναστασία Ηλιοπούλου2000Κεντρική20x20px7 Κατερίνα Τζήμα2000Κεντρική20x20px8 Βασιλική Νικολογιάννη2002Ακραία20x20px9 Αναστασία Ζαμπέλλα1995Ακραία20x20px10 Δήμητρα Γεωργακοπούλου1995Διαγώνια20x20px11 Τζωρτζίνα Καϊμάκη1997Πασαδόρος20x20px12 Αναστασία Εμμανουήλ 2000Λίμπερο20x20px13 Αντωνία Αντωνίου2001Κεντρική20x20px15 Νεφέλη Μολυβιάτη (από Ιανουάριο)2000Κεντρική20x20px16 Τάνια Ρουμελιώτη2003Διαγώνιος20x20px18 Γεωργία Οικονόμου2005Πασαδόρος20x20px19 Μαρία Αγγελοπούλου2002Ακραίος20x20px22 Φωτεινή Παπά1995Πασαδόρος20x20pxΠροπονητής Αντώνης Πούμπουρας20x20pxΒοηθός προπονητή Νίκη Γκάνια20x20pxΓυμναστής Δήμος Μακράκης20x20pxΈφορος Βασίλης Μπακάλης20x20pxΣυνεργαζόμενο φυσιοθεραπευτικό κέντρο Φυσιόλυσις20x20px Ενημέρωση:   

 Τμήμα πετοσφαίρισης ανδρών 
 Ιστορία 
Η ανδρική ομάδα βόλεϊ του Α.Σ. Παπάγου ήταν η πρώτη χρονικά του συλλόγου που δραστηριοποιήθηκε στο άθλημα της πετοσφαίρισης. Iδρύθηκε στις 14/07/1980 και σταμάτησε τις δραστηριότητες του στα μέσα της πρώτης δεκαετίας του 2000. Κατά τη δεκαετία του 1980, πέρασαν εξαιρετικοί παίκτες από το τμήμα ενώ κορυφαία αθλητική στιγμή ήταν η παρουσία της ομάδας το 1984 στη τότε δυνατή Β’ Εθνική κατηγορία. Τα τελευταία χρόνια έγινε μια προσπάθεια ανάπτυξης ακαδημίας αγοριών με συμμετοχή σε αγωνιστικά αναπτυξιακά πρωταθλήματα (βλ. συμμετοχή στα πρωταθλήματα παίδων και παμπαίδων 2011-2012)  χωρίς όμως περαιτέρω αντίκρισμα.

Η τομή έγινε τον Ιούλιο του 2017 με την επαναλειτουργία της ανδρικής ομάδας. Σημείο αναφοράς της καινούργιας προσπάθειας αποτέλεσαν οι εγκαταστάσεις beach volley στις οποίες δραστηριοποιείται ο σύλλογος του I-Beach  τόσο στην Κηφισιά όσο κυρίως στου Παπάγου, όπου πολλοί αθλητές από διάφορα σωματεία, κάποιοι εκ των οποίων είχαν κάνει τα πρώτα τους βολεϊκά βήματα στον ΑΣ Παπάγου θέλησαν να βρουν μια κοινή αθλητική στέγη για να αγωνιστούν και στα πρωταθλήματα της σάλας. Ο επικεφαλής προπονητής του IBeach, και πρώην διακεκριμένος αθλητής βόλεϊ σάλας και άμμου, Κώστας Ταμπουρατζής σε συνεργασία με τον επικεφαλής προπονητή του τμήματος βόλεϊ του ΑΣ Παπάγου Αντώνη Πούμπουρα ανέλαβαν να υλοποιήσουν αυτό το όνειρο για πολλούς από αυτούς τους αθλητές. Το ΔΣ του ΑΣ Παπάγου άναψε το πράσινο φως για την επανενεργοποίηση της ανδρικής ομάδας βόλεϊ και την κάθοδό της στο Τοπικό Πρωτάθλημα ΕΣΠΑΑΑ. Η ομάδα όχι μόνο κατέβηκε στο πρωτάθλημα αλλά έφτασε μέχρι το F4 του Κυπέλλου ανδρών ΕΣΠΑΑΑ, το οποίο φιλοξένησε ενώ κατάφερε να τερματίσει στη 2η θέση και να ανέλθει στη Β΄ Εθνική κατηγορία ανδρών. Για την ιστορία στον τελικό των play-offs ηττήθηκε από την πρωταθλήτρια ομάδα του ΑΣΠ Ίωνες, από την οποία είχε χάσει δύο φορές στην κανονική περίοδο, ενώ είχε και μειονέκτημα έδρας.

Την αγωνιστική περίοδο 2018-2019 η ανδρική ομάδα βόλεϊ του ΑΣ Παπάγου αγωνίστηκε στον 1ο όμιλο της Β΄ Εθνικής (ΕΣΠΑΑΑ),τερματίζοντας στην 5η θέση του ομίλου ενώ έφτασε εκ νέου στο F4 του θεσμό του Κυπέλλου ΕΣΠΑΑΑ. Την περίοδο 2019-2020 ο ΑΣ Παπάγου τερμάτισε στην 6η θέση του ομίλου και συμμετείχε στο θεσμό του Κυπέλλου ΕΣΠΑΑΑ όπου έφτασε μέχρι την 3η αγωνιστική. Την περίοδο 2020-2021 η ανδρική ομάδα του ΑΣ Παπάγου δε δήλωσε συμμετοχή στα πρωταθλήματα που είχε δικαίωμα συμμετοχής, αναστέλλοντας της λειτουργία της. Από την περίοδο 2021-2022 δραστηριοποιείται εκ νέου στις αναπτυξιακές ηλικίες αγοριών. Την πρώτη χρονιά συμμετείχε στο πρωτάθλημα παμπαίδων (κ17), ενώ την περίοδο 2022-2023 συμμετείχε στο πρωτάθλημα παίδων (κ18). Από την περίοδο 2023-2024 συμμετέχει με συνέπεια στα πρωταθλήματα παίδων (κ18), παμπαίδων (κ17) αλλά και κ14 (4 Χ 4 ) συμβάλλοντας στην ανάπτυξη του βολεϊ αγοριών στην περιοχή κι όχι μόνο.

 Παραπομπές 

 Εξωτερικοί σύνδεσμοι 

 Α.Σ. Παπάγου, ανεπίσημο blog
 Α.Σ. Παπάγου, επίσημος ιστότοπος του τμήματος ποδοσφαίρου.
 Α.Σ. Παπάγου, σελίδα των τμημάτων πετοσφαίρισης στον επίσημο ιστότοπο της Ένωσης Σωματείων Πετοσφαίρισης Αθήνας και Ανατολικής Αττικής.
 Α.Σ. Παπάγου, αποτελέσματα του συλλόγου στον επίσημο ιστότοπο της Ελληνικής Σκακιστικής Ομοσπονδίας.

Κατηγορία:Α.Σ. Παπάγου
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1966
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1966
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης σε άγνωστο έτος
Κατηγορία:Σωματεία Ε.Σ.Κ.Α.
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.Π.Α.Α.Α.
Κατηγορία:Ελληνικοί σύλλογοι αντισφαίρισης
Κατηγορία:Ελληνικοί σκακιστικοί σύλλογοι